BILAG

Generelle henstillinger fra Det Europæiske Center for Forebyggelse af og Kontrol med Sygdomme for turistsektoren, navnlig virksomheder i hotel- og restaurationsbranchen

Lokale ordninger

Folkesundhedsforanstaltninger i turistsektoren skal overholde de lokale og nationale myndigheders generelle foranstaltninger og tage hensyn til retningslinjer for arbejdspladsen (1). Sådanne foranstaltninger i turistsektoren skal være mindst lige så strenge som anbefalingerne til den brede offentlighed.

Der bør være en løbende dialog mellem lokale og/eller nationale offentlige sundhedsmyndigheder og indkvarteringssteder for at sikre, at de seneste regler og forskrifter i et givet geografisk område deles og anvendes; det gælder bl.a.:

— Særlige ordninger for gæster, herunder gæster fra andre lande, med henblik på lægelig rådgivning og behandling, herunder adgang til ambulant behandling og hospitalsbehandling, hvis de udviser symptomer forenelige med covid-19

— Behovet for, at ejere af indkvarteringssteder indsamler detaljerede kontaktoplysninger, der kan bidrage til folkesundhedsundersøgelsen, i tilfælde af at der opstår et tilfælde på indkvarteringsstedet.

Risikokommunikation og uddannelse

Handlingsplan

Virksomhederne bør have en beredskabsplan, der omfatter de foranstaltninger, der skal træffes for følgende tidsrum:

— Når beslutningen om genåbning træffes, og inden gæsterne ankommer. Denne fase skal omfatte oplysninger til og uddannelse af personale samt gennemførelse af de nødvendige foranstaltninger til forebyggelse af infektioner på virksomheden og typen af oplysninger, der skal gives til gæster forud for deres ankomst.

— Når gæsterne opholder sig på virksomhederne, fra reservation og indtjekning til udtjekning.

— Op til 14 dage efter at gæsterne har forladt virksomheden.

Der skal forelægges en særlig handlingsplan med nærmere beskrivelse af personalets rolle og ansvarsområder for alle medarbejdere, og den skal være tilgængelig hele tiden.

Uddannelse af personale og personaleledelse

Uddannelse:

— Alt personale, som arbejder i turistfaciliteter, bør være bekendt med symptomerne på covid-19 (f.eks. feber, hoste, ondt i halsen osv.) og bør orienteres om de basale foranstaltninger til forebyggelse og bekæmpelse af infektion.

— Personale, som selv er blevet bekræftet som covid-19-tilfælde, eller hvis medlemmer af deres hustand er det, bør ikke komme ind i arbejdsmiljøet i smitteperioden som defineret af de lokale sundhedsmyndigheder, normalt op til 8 dage efter at der er opstået symptomer for milde tilfældes vedkommende.

— Personale, som oplever symptomer forenelige med covid-19, bør ikke komme ind i arbejdsmiljøet, bør gå i selvisolation og rådes til at følge den lokale folkesundhedsvejledning og søge lægehjælp, hvis symptomerne forværres, i henhold til lokale retningslinjer.

— Der bør overvejes en særlig uddannelse af personalet om foranstaltninger til forebyggelse og bekæmpelse af infektioner og de foranstaltninger, der skal træffes, hvis gæster udviser symptomer forenelige med covid-19.

Ledelse:

— Ældre personale og personale med prædisponerende kroniske lidelser (f.eks. hjertesygdom, lungesygdom, immundefekt og nylig kræftbehandling), som vides at udsætte dem for højere risiko for kritisk covid-19-infektion, bør om muligt overføres til aktiviteter, der mindsker kontakten med gæsterne.

— Der bør overvejes foranstaltninger, der mindsker antallet af personale på virksomheden, f.eks. hjemmearbejde for alle medarbejdere, der udfører opgaver, som kan være forenelige med hjemmearbejde.

— Der bør overvejes foranstaltninger, der reducerer antallet af fysiske kontakter og varigheden af fysisk kontakt mellem personer på virksomheden, herunder arbejde på skift, spisepauser på skift, brug af telefoner og elektroniske kommunikationsmidler.

Information til gæster

— Forud for ankomsten til et indkvarteringssted bør gæsterne have modtaget oplysninger om de lokale offentlige sundhedsmyndigheders aktuelle retningslinjer og særlige foranstaltninger, der er indført på indkvarteringsstedet. Gæsterne bør informeres om, at de bør udsætte deres ophold, hvis de har symptomer forenelige med covid-19, eller hvis de har været i kontakt med en person med covid-19 eller med symptomer på covid-19 i de sidste 14 dage før det planlagte ophold.

— Særlig skiltning (infografikker) eller anden tilgængelig information, herunder udgaver tilpasset til gæster med synshandicap) ved indgangen til indkvarteringsstedet, bør oplyse gæsterne om tegn og symptomer på covid-19 og give dem instrukser om, hvad de skal gøre, hvis de udvikler symptomer. Indkvarteringsstedet kunne også udlevere foldere med disse oplysninger.

— Ved afrejsen anmodes gæsterne udtrykkeligt om straks at underrette indkvarteringsstedet, hvis de udvikler symptomer forenelige med covid-19 eller testes positive for covid-19 op til 14 dage efter afrejsen.

— Virksomhederne bør sikre, at de har kontaktoplysninger for gæsterne, hvis de er nødvendige for kontaktopsporing.

Fysisk distancering

— SARS-CoV-2 overføres primært via dråber fra luftvejene og direkte kontakt med inficerede personer og indirekte kontakt med kontaminerede overflader eller genstande (smittespredende genstande) i det umiddelbare miljø. Store dråber fra luftvejene spredes i en radius på ca. 1 m ved åndedrag, ca. 1,5 m ved tale og ca. 2 m ved hoste (2).

— Virksomheden bør sikre, at den fysiske distancering opretholdes i overensstemmelse med de nyeste retningslinjer på fællesarealer, hvor gæster kan forventes at samles i længere tid (dvs. over 15 minutter).

— Gæster, der rejser sammen og deler værelser, behøver ikke at blive bedt om at holde fysisk afstand indbyrdes.

— Når fysisk afstand ikke kan garanteres, bør der overvejes særlige foranstaltninger for at forhindre, at dråber fra luftvejene spredes, f.eks. i modtagelsesområder, ved anvendelse af glas- eller plastafskærmning.

— Turistfaciliteter, herunder hoteller og restauranter, bør fastsætte et maksimalt tilladt antal gæster i hver facilitet og tilstrækkelig plads til at sikre den nødvendige fysiske afstand. Det maksimale antal gæster bør ikke overskrides.

— Underholdningsarrangementer bør udskydes eller annulleres, medmindre der kan sikres en fysisk distancering.

— Det er nødvendigt at overveje særlige foranstaltninger for transportmidler for at sikre en fysisk distancering.

Foranstaltninger til forebyggelse og bekæmpelse af infektioner

Virksomheder i turistsektoren tilbyder generelt produkter og tjenesteydelser, hvor mennesker forsamles i lukkede rum (hoteller, restauranter, caféer) og åbne arealer (campingpladser, strande, svømmebassiner) i længere tid, hvilket øger muligheden for overførsel af virus. Fysisk distancering og specifikke foranstaltninger til forebyggelse og bekæmpelse af infektioner (personlige beskyttelsesforanstaltninger og rengørings- og desinfektionsprotokoller) skal tages i betragtning og gennemføres i alle sammenhænge, hvor det kan forventes, at mennesker samles (3). Foranstaltningerne til forebyggelse og bekæmpelse af infektioner omfatter:

— Åndedrætsetikette — Der bør iagttages god åndedrætsetikette: Næse og mund bør være dækket med et papirlommetørklæde, når der nyses eller hostes. Der bør være et antal rene papirlommetørklæder klar til brug. — Papirlommetørklæderne bør bortskaffes umiddelbart efter brug, helst i beholdere med låg, og hænderne bør vaskes/rengøres på den korrekte måde. — Hvis der ikke er papirlommetørklæder til rådighed, anbefales det at hoste eller nyse i ærmet.

— Håndhygiejne — Håndhygiejne er bekæmpelsesforanstaltning af afgørende betydning for at mindske spredningen af covid-19. — Der bør være nem adgang til faciliteter for håndvask med sæbe, engangshåndklæder eller automatiske tørreapparater og håndsprit (med et alkoholindhold på mindst 70 %). — Skiltning (infografikker), der gør opmærksom på vigtigheden af håndhygiejne og forklarer, hvordan håndhygiejne praktiseres effektivt, bør være tilgængelig i forskellige områder (f.eks. ved indgangen, på toiletterne, ved kassen osv.) på alle turistfaciliteter. — Håndhygiejne bør praktiseres hyppigt.

— Brug af ansigtsmasker — Det kan betragtes som et middel til at foretage bekæmpelse ved kilden (dvs. at man undgår spredning af dråber fra inficerede mennesker med eller uden symptomer), hvis personalet og gæsterne på turistfaciliteter anvender mundbind eller improviserede ikke-medicinske ansigtsmasker (4). — Anvendelse af ansigtsmasker bør kun betragtes som en supplerende foranstaltning, der ikke erstatter de centrale forebyggelsesforanstaltninger. — Det er vigtigt at anvende ansigtsmasker korrekt. Ansigtsmasken bør dække ansigtet helt fra næseryggen til hagen. — Der bør være oplysninger om korrekt anvendelse af ansigtsmasker, som fremhæver betydningen af at vaske hænder med vand og sæbe eller håndsprit, før ansigtsmasken tages på, og efter at den er taget af. — Mundbind og ikke-medicinske ansigtsmasker kan accepteres uden for sundhedsinstitutioner, idet der tages hensyn til spørgsmål om tilgængelighed og sikring af, at mundbind prioriteres til brug i sundhedsinstitutioner. — Brug af åndedrætsværn (filtrerende ansigtsmasker) anbefales ikke uden for sundhedsinstitutioner, da de skal prioriteres til brug i sundhedsinstitutioner.

— Udluftning — Der er en sammenhæng mellem dårlig udluftning af indendørs rum og øget overførsel af luftvejsinfektioner (5). Den primære overførselsmetode for covid-19 menes at være via dråber fra luftvejene. Det er fortsat uklart, hvilken rolle aerosoler, der hænger i luften i længere tid, spiller for overførsel af covid-19, og derfor er den relative effekt af udluftning med henblik på forebyggelse af covid-19-overførsel ikke veldefineret. En stort antal covid-19-overførsler er imidlertid blevet kædet sammen med forekomst i lukkede rum (6). Det er sandsynligt, at man ved at øge antallet af udluftninger pr. time og ved at få så meget udeluft ind som muligt enten ved naturlig eller mekanisk udluftning afhængigt af virksomheden, kan mindske potentielle risici for aerosoloverførsel (7). — Når der anvendes mekaniske udluftningssystemer, er det af afgørende betydning, at kunstige udluftningssystemer vedligeholdes i overensstemmelse med fabrikantens anvisninger, især hvad angår rengøring og udskiftning af filtre.

— Rengøring og desinfektion — Det er vigtigt med korrekt rengøring og desinfektion i forbindelse med covid-19-pandemien (8). — Overflader, der hyppigt berøres, bør rengøres så ofte som muligt (mindst dagligt og om muligt oftere). Eksempler på disse overflader: dørhåndtag, stole og armlæn, bordplader, lyskontakter, gelændere, vandhaner, elevatorknapper osv. — Virussets overlevelse på overflader afhænger af overfladematerialet, angiveligt med kortest overlevelse på kobber (9). — Der anbefales grundig rengøring med almindelige rengøringsmidler og øget udluftning af værelser, i mindst en time efter at gæsten har tjekket ud. — Almindelige rengøringsmidler er tilstrækkelige til rutinemæssig rengøring. — Rengøringsudstyret skal rengøres korrekt ved afslutningen af hver rengøring. — Håndhygiejne er påkrævet efter rengøring. — Standardprocedurer for affaldshåndtering skal følges. Affald, der fremkommer under rengøringen, bør anbringes i blandet affald. — Standardprocedurerne for vask af sengelinned, håndklæder og dækketøj bør følges.

Hvis en person mistænkes for at være smittet med covid-19: testning, kontaktopsporing, isolation og karantæne

Hvis der er mistanke om et tilfælde af covid-19 blandt gæster eller medarbejdere, mens de er på arbejde, bør virksomheden aktivere sin lokale handlingsplan (10).

Det mistænkte tilfælde bør omgående have besked om at bære maske og følge åndedrætsetiketten og praksis for håndhygiejne. Det mistænkte tilfælde bør adskilles fra andre personer med en afstand på mindst 2 m og gives eget værelse med henblik på isolering, om muligt med egne badefaciliteter.

Der bør, under overholdelse af EU's databeskyttelsesregler, gives underretning om det mistænkte tilfælde til de lokale lægetjenester, som vil rådgive med hensyn til testning og yderligere håndtering og flytning af tilfældet til et plejested (f.eks. hospital), hvis det anses for nødvendigt og i overensstemmelse med lokale behandlingsforløb.

Hvis det mistænkte tilfælde betragtes som et sandsynligt eller bekræftet tilfælde, vil de lokale offentlige sundhedsmyndigheder blive underrettet og rådgive om, hvorvidt der bør iværksættes kontaktopsporingsaktiviteter. Kontaktopsporing begynder normalt straks efter et identificeret sandsynligt eller bekræftet tilfælde, og det er normalt de lokale offentlige sundhedsmyndigheder, der har ansvaret herfor. Virksomhederne i hotel- og restaurationsbranchen vil blive anmodet om at samarbejde og give alle nødvendige oplysninger om andre gæster eller medarbejdere, som kan have været i kontakt med tilfældet på virksomheden, fra 2 dage før til 14 dage efter at symptomerne hos tilfældet begyndte.

Personale, der udvikler symptomer, bør isoleres i hjemmet og søge lægehjælp.

Hvis der har været et mistænkt eller bekræftet tilfælde af covid-19 i et indendørs rum, bør dette rum først udluftes grundigt i mindst 1 time og derefter omhyggeligt rengøres med et neutralt rengøringsmiddel, efterfulgt af dekontaminering af overflader med et desinficerende middel, der er effektivt mod virus. Alternativt kan 0,05-0,1 % natriumhypochlorit eller ethanolbaserede produkter (mindst 70 %) anvendes til dekontaminering efter rengøring med et neutralt rengøringsmiddel. Alle potentielt kontaminerede tekstiler (f.eks. håndklæder, sengelinned, gardiner, duge osv.) bør kogevaskes (90 °C) med et almindeligt vaskemiddel. Hvis der ikke må anvendes kogevask på grund af materialets egenskaber, skal der til vasken tilsættes blegemiddel eller andre vaskeprodukter til dekontaminering af tekstiler.

Anbefalinger specifikt til hoteller

Det anbefales at indføre følgende foranstaltninger for at minimere sandsynligheden for overførsel af covid-19:

1. Administration/ledelse a. Udarbejd en beredskabsplan for foranstaltninger til forebyggelse og bekæmpelse af infektioner vedrørende covid-19 i samråd med de lokale offentlige sundhedsmyndigheder b. Følg nøje de offentlige sundhedsmyndigheders anbefalinger for at sikre, at der er kendskab til den aktuelle situation og vurdering af risikoen for, at personalet og gæsterne bliver smittet c. Sørg for uddannelse af personalet i procedurer vedrørende alle relevante aspekter af forebyggelse og bekæmpelse af infektioner, herunder håndtering af mistænkte covid-19-tilfælde, desinficering og rengøring og korrekt anvendelse af ansigtsmasker d. Fastsæt en grænse for antallet af gæster på et hvilket som helst tidspunkt på fællesarealer for at sikre fysisk afstand i overensstemmelse med retningslinjerne for fysisk afstand og forsamlinger af større menneskemængder. Sørg for, at det tilladte antal gæster er i overensstemmelse med de lokale folkesundhedsanbefalinger vedrørende forsamlinger e. Sørg for, at der er tilgængeligt informationsmateriale til gæster om symptomer på covid-19, instrukser i tilfælde af sygdom og lokale procedurer samt instrukser om håndhygiejne og korrekt brug af ansigtsmasker f. Brug skiltning (f.eks. opslag på vægge i offentlige områder og rum) til at informere gæsterne om procedurer, der minimerer kontakten mellem personale og gæster g. Overvej at aflyse aktiviteter i lukkede rum, hvor fysisk afstand ikke kan garanteres, og navnlig, om det er muligt at gennemføre sådanne aktiviteter udendørs

2. Reception/portner a. Sørg for, at der er håndsprit til rådighed b. Overvej løsninger såsom online eller selv-indtjekning eller -udtjekning for at minimere kontakten mellem gæster og personale. Sørg for, at udstyret rengøres regelmæssigt for at minimere risici for smitteoverførsel, hvis der ved selv-indtjekning anvendes en touchscreen eller et tastatur c. Sørg for fysisk afstand mellem receptionisten og andet personale og gæsterne, helst ved hjælp at en plast- eller glasafskærmning d. Sørg for fysisk afstand mellem gæsterne, f.eks. ved hjælp af markering på gulvene

3. Restauranter, morgenmads- og spiselokaler og barer a. Sørg for, at der er håndsprit til rådighed, og skiltning ved indgangen om håndhygiejne b. Hvis det er muligt, skal maden serveres til kunderne i stedet for tag selv-buffet. Hvis det ikke er muligt at servere maden ved bordet, bør hygiejneforanstaltningerne styrkes, og gæsterne bør mindes om at bruge håndsprit ved indgangen til restauranten, når de besøger buffeten, og når de er færdige med at benytte buffeten. c. Hvis der anvendes tag selv-buffet, sørg da for, at der til stadighed holdes fysisk afstand ved buffeten d. Begræns til stadighed antallet af gæster i lokalet for at sikre fysisk afstand e. Undgå kødannelse eller, hvis det ikke er muligt, sørg for fysisk afstand i køen, f.eks. ved at anvende markering på gulvene f. Sørg for en fysisk afstand på 2 meter mellem bordene g. Sørg for tilstrækkelig udluftning i overensstemmelse med retningslinjerne for udluftning af restauranter, både med hensyn til luftudskiftning pr. time og indtag af udeluft pr. time h. Sørg for, at filtre i klimaanlæg rengøres regelmæssigt efter fabrikantens anvisninger i. Hvis der anvendes aircondition til udluftning, skal recirkulationen være så lille som muligt. j. Sørg for regelmæssig rengøring med et standardrengøringsmiddel af overflader, der hyppigt berøres

4. Motionslokaler a. Sørg for, at der er håndsprit til rådighed b. Sørg for rengøring af udstyr og navnlig berørte overflader (f.eks. håndtag), efter at de enkelte gæster har gjort brug dem, med passende rengøringsudstyr c. Sørg for fysisk afstand mellem gæsterne d. Begræns adgangen for at sikre fysisk afstand e. Det bør undgås at anvende omklædningsrum, og gæsterne bør opfordres til at klæde om på deres værelser

5. Spaer og indendørs svømmebassiner a. Sørg for, at der er håndsprit til rådighed og adgang til kunne vaske hænder b. Eftersom fysisk kontakt ikke kan undgås under spabehandlinger og der ikke kan holdes fysisk afstand mellem den person, der udfører behandlingen, og gæsten, bør det anbefales, at den person, der udfører behandlingen, og gæsten anvender ansigtsmasker c. Det anbefales at anvende håndsprit eller vaske hænder før og efter hver behandling d. Sørg for regelmæssig vedligeholdelse og rengøring af disse faciliteter

6. Udendørs faciliteter (udendørs svømmebassiner, strande, legepladser) a. Sørg for, at der er håndsprit til rådighed og adgang til kunne vaske hænder b. Sørg for en fysisk afstand på 2 meter mellem borde, strandmøbler og gæster under forskellige aktiviteter og i svømmebassinet c. Gæster, der deler samme værelse, kan dele borde, strandmøbler osv. d. Sørg for regelmæssig vedligeholdelse og rengøring af disse faciliteter

7. Indendørs rekreative områder for børn (f.eks. børnepasningsfaciliteter) a. Da fysisk kontakt ikke kan undgås og der ikke kan holdes fysisk afstand, bør det overvejes, om sådanne faciliteter fortsat skal være åbne Hvis faciliteterne forbliver åbne: b. Det bør overvejes, at det personale, der tager sig af børnene, anvender ansigtsmasker c. Sørg for, at der er håndsprit til rådighed og adgang til kunne vaske hænder d. Begræns antallet af børn, der besøger områderne på et ethvert givet tidspunkt e. Sørg for regelmæssig rengøring med et standardrengøringsmiddel af overflader, der hyppigt berøres, legetøj og udstyr

8. Konference- og mødelokaler a. Arrangører af konferencer og møder bør følge de lokale retningslinjer for det tilladte antal deltagere b. Sørg for, at der er håndsprit til rådighed og adgang til kunne vaske hænder c. Sørg for fysisk afstand mellem deltagerne i overensstemmelse med ECDC's retningslinjer

9. Toiletter a. Sørg for konstant adgang til vand og sæbe samt engangshåndklæder eller automatiske tørreapparater

10. Elevatorer a. Det anbefales i videst muligt omfang, at personer, der ikke deler værelse, afholder sig fra at køre i elevator sammen for at sikre fysisk distancering. Elevatorer bør primært benyttes af personer med fysiske udfordringer og personer med bagage b. Tilskynd til brug af trapper, hvis det er muligt og praktisk (f.eks. i lavt byggeri) c. Sørg for regelmæssig rengøring af overflader, der hyppigt berøres (elevatorknapper og gelændere) d. Sørg for ordentlig udluftning af elevatoren i overensstemmelse med fabrikantens anvisninger og bygningsreglementer

11. Sårbare gæster a. Sårbare gæster bør ikke tilskyndes til at deltage i aktiviteter, hvor fysisk distancering ikke kan garanteres til enhver tid, og navnlig hvis sådanne aktiviteter foregår i lukkede rum, og bør omhyggeligt holde fysisk afstand og foretage håndhygiejne. Servering af måltider på værelset bør overvejes som en mulighed for yderligere at beskytte sårbare gæster

12. Arrangementer på stedet a. Overvej at aflyse arrangementer med et stort antal deltagere (f.eks. koncerter), og følg altid nøje de nationale og lokale folkesundhedsanbefalinger om tilladt antal deltagere

Dokumenter med yderligere oplysninger

1. Infection prevention and control during health care when COVID-19 is suspected: interim guidance. Genève: Verdenssundhedsorganisationen; 2020 https://www.who.int/publications-detail/infection-prevention-and-control-during-health-care-when-novel-coronavirus-(ncov)-infection-is -suspected-20200125

2. Water, sanitation, hygiene and waste management for COVID-19: Interim guidance. https://www.who.int/publications-detail/water-sanitation-hygiene-and-waste-management-for-covid-19

3. Global surveillance for COVID-19 caused by human infection with COVID-19 virus: interim guidance. Genève: Verdenssundhedsorganisationen; 2020 https://www.who.int/emergencies/diseases/novel-coronavirus-2019/technical-guidance/surveillance-and-case-definitions

4. Considerations for quarantine of individuals in the context of containment for coronavirus disease (COVID-19): interim guidance. Genève: Verdenssundhedsorganisationen; 2020 https://www.who.int/publications-detail/considerations-for-quarantine-of-individuals-in-the-context-of-containment-for-coronavirus-disease-(covid-19)

(1) Det Europæiske Arbejdsmiljøagentur. Covid-19: retningslinjer for arbejdspladsen [internet]. [ajourført 20. april 2020, citeret den 4. maj 2020]. Findes på: https://oshwiki.eu/wiki/COVID-19:_guidance_for_the_workplace#See.

(2) L. Bourouiba Turbulent Gas Clouds and Respiratory Pathogen Emissions: Potential Implications for Reducing Transmission of COVID-19. Jama. 26. marts 2020.

(3) Det Europæiske Center for Forebyggelse af og Kontrol med Sygdomme. Infection prevention and control in the household management of people with suspected or confirmed coronavirus disease (COVID-19) [internet]. 31. marts 2020 [4. maj 2020]. Findes på: https://www.ecdc.europa.eu/sites/default/files/documents/Home-care-of-COVID-19-patients-2020-03-31.pdf

(4) Det Europæiske Center for Forebyggelse af og Kontrol med Sygdomme. Using face masks in the community. Reducing COVID-19 transmission from potentially asymptomatic or pre-symptomatic people through the use of face masks [internet]. 8. april 2020 [4. maj 2020]. Findes på: https://www.ecdc.europa.eu/sites/default/files/documents/COVID-19-use-face-masks-community.pdf.

(5) LD. Knibbs, L. Morawska, SC. Bell, P. Grzybowski Room ventilation and the risk of airborne infection transmission in 3 health care settings within a large teaching hospital. Am J Infect Control. 2011 Dec;39(10):866-72.

(6) Det Europæiske Center for Forebyggelse af og Kontrol med Sygdomme. Using face masks in the community. Reducing COVID-19 transmission from potentially asymptomatic or pre-symptomatic people through the use of face masks [internet]. 8. april 2020 [4. maj 2020]. Findes på: https://www.ecdc.europa.eu/sites/default/files/documents/COVID-19-use-face-masks-community.pdf.

LD. Knibbs, L. Morawska, SC. Bell, P. Grzybowski Room ventilation and the risk of airborne infection transmission in 3 health care settings within a large teaching hospital. Am J Infect Control. 2011 Dec;39(10):866-72.

J. Lu, J. Gu, K. Li, C. Xu, W. Su, Z. Lai, et al. COVID-19 Outbreak Associated with Air Conditioning in Restaurant, Guangzhou, China, 2020. Emerg Infect Dis. 2020 Apr 2;26(7).

(7) Verdenssundhedsorganisationen (WHO). Natural Ventilation for Infection Control in Health-Care Settings [internet]. 2009 [ajourført den 4. maj 2020]. Findes på: https://apps.who.int/iris/bitstream/handle/10665/44167/9789241547857_eng.pdf?sequence=1

Federation of European Heating VaACA. How to operate and use building services in order to prevent the spread of the coronavirus disease (COVID-19) virus (SARS-CoV-2) in workplaces [Internet]. [ajourført den 17. marts 2020, citeret den 4. maj 2020]. Findes på: https://www.rehva.eu/fileadmin/user_upload/REHVA_covid_guidance_document_2020-03-17_final.pdf

(8) Det Europæiske Center for Forebyggelse af og Kontrol med Sygdomme (ECDC). Disinfection of environments in healthcare and nonhealthcare settings potentially contaminated with SARS-CoV-2. Stockholm: ECDC; 2020 [26. april 2020]. Findes på: https://www.ecdc.europa.eu/en/publications-data/disinfection-environments-covid-19#no-link.

(9) Verdenssundhedsorganisationen (WHO). Natural Ventilation for Infection Control in Health-Care Settings [internet]. 2009 [ajourført den 4. maj 2020]. Findes på: https://apps.who.int/iris/bitstream/handle/10665/44167/9789241547857_eng.pdf?sequence=1

(10) Det Europæiske Center for Forebyggelse af og Kontrol med Sygdomme (ECDC). Contact tracing: Public health management of persons, including healthcare workers, having had contact with COVID-19 cases in the European Union - second update Stockholm: ECDC; [27. april 2020]. Findes på: https://www.ecdc.europa.eu/en/covid-19-contact-tracing-public-health-management